**Pressetekst**

**Reformisten – den kvindelige imam**

’Reformisten – den kvindelige imam’ følger i en årrække Sherin Khankan, mens hun er ved at etablere Mariam Moskeen, som er Danmarks første moské ledet af kvindelige imamer. Moskeens medlemmer kæmper for en genlæsning af Koranen som bygger på tolerance, ligestilling og islamisk feminisme.

Filmen viser det store mod og sammenhold der skal til, for at modstå presset fra traditionelt troende muslimer, som ser moskeen som en trussel.

Men moskeens eksistens er også truet af interne uenigheder om ledelsesstil og strategi. Kvinderne i moskeen er splittede i spørgsmålet om hvilke metoder der skal anvendes, f.eks. når det gælder kampen for kvinders ret til at kunne lade sig skille og gifte sig på tværs af religioner. Skal de kæmpe i det skjulte eller stå frem – skal de tage små forsigtige skridt mod målet eller stille sig op på barrikaderne? Sherin ønsker at sætte tempoet op. Men da hun begynder at tale offentligt om interreligiøse vielser mellem muslimske kvinder og ikke-muslimske mænd, begynder en splittelse i organisationen, som truer moskeens fremtid.

”Reformisten – den kvindelige imam” er en debatskabende film om muslimers holdninger til ligestilling og tolerance.

**Om filmen:**

Instruktion: **Marie Skovgaard**.

Dokumentarfilm. Længde: 88 minutter,  
Produktion: House of Real, Danmark, 2019.